**1. sz melléklet**

**BESZÁMOLÓ**

**Szombathely MJV Diákönkormányzatának 2022-2023. évi működéséről**

Tisztelt Kulturális, Oktatási És Civil Bizottság!

A Városi diákönkormányzat 2022. éve meglehetősen hektikusnak mondható. A szervezet a világjárvány után kezdett újra éledni, elindultak a közös programok, megújult lelkesedéssel vetették bele a diákok magukat a közösségi életbe. Ugyanakkor előkerültek a személyes ellentétek is, amik időnként akadályozták a közös munkát, és a konfliktusok néha elriasztották az addig aktív diákság egy részét. Ezért döntöttem úgy Horváth Félix osztálytársammal együtt, hogy elindulunk 2022. április 20.-n a diákönkormányzati választásán, Szerettük volna, ha ez a közösség úgy működik, ami a diákság érdekeit szolgálja.

Az alábbiakban bemutatjuk az elmúlt évben végzett tevékenységeinket és annak értékelését.

**2022. április 20. – SZVDÖK választás**

A választás megszervezése a leköszönő VDÖK vezetőség érdeme, azonban én, mint már korábban is aktív résztvevője a VDÖK életének – hiszen az Országos Diákparlament Vas megyei küldöttjeként lehetőségem volt szerepet vállalni a VDÖK munkájában – is támogattam azt a döntést, hogy idén lépjünk ki és mutassuk meg magunkat a városnak. A választást mindenképpen egy jól sikerült rendezvénynek értékelhetjük: néhány iskola kitelepült, és megmutatták magukat, közösen biztosítottuk az enni- és innivalókat, valamint számos helyi és országos ifjúsági szervezet (Tudatos Ifjúságért Program, ADOM Diákmozgalom, Nemzeti Ifjúsági Tanács) is elfogadta meghívásunkat. Zenés színpadi programok is szerepeltek a műsorban, ahol a fellépők mind a szombathelyi iskolák diákjai közül kerültek ki. A választást nyilvános vita előzte meg, ahol a jelöltek válaszolhattak a feltett kérdésekre, vázolva ezzel a jövő évre vonatkozó elképzeléseiket.

A választáson összesen 6 jelölt indult.

* Diákpolgármester jelöltek: Horváth Ákos (Gépipari), Imre Marcell (Bolyai) és Őri Máté (HBSZ)
* Diák-alpolgármester jelöltek: Horváth Félix Gáspár (Bolyai), Pataki Gergely (Neumann), Sass Trisztán Máté (Gothard)

Ezen a választáson Horváth Félix-szel koalícióban indulva nyertük meg a választást, csapatunk Pataki Gergely általános iskolai diák-alpolgármesterrel egészült ki.

Terveink között kiemelt szerepet szántunk a környezetvédelemnek és a közösségi programoknak. Igyekeztünk az éves programunkat is ennek megfelelően kialakítani.

**2022.május 01.**

Az Ifjúsági és Családi Majálison már jelen voltunk, ahol a civil szervezeteknek kijelölt sátorban kitelepültünk, részt vettük a sportprogramokban és átvettük az Ifjúság Fáját, melyre a kilátogatók üzeneteket akaszthattak. A fát 2022. 05.12-én ültettünk el a Szent István parkban.

**2022.május 05.**

A Weöres Sándor Színháztól kaptunk egy megtisztelő lehetőséget, hogy részt vehettünk 10 fővel a Candide című előadáson.

**2022.május 07.**

Részt vettünk az Erdőszéli Lélekfarm szervezésében megrendezett erdőtisztító szemétszedésen.

**2022. május 30 – SZVDÖK alakuló ülése**

A megválasztott új vezetők, azaz mi: Imre Marcell Diákpolgármester, Horváth Félix és Pataki Gergely Diák-alpolgármesterek megtartottuk az ilyenkor szokásos bemutatkozó beszédekeinket, elmondtuk az előttünk álló évre szóló terveinket és elvárásainkat az előttük álló évre vonatkozóan.

Az alakuló ülésen addig sosem látott tömeg gyűlt össze, amit úgy értékeltünk, hogy a diákok mindenképpen változást és aktív VDÖK életet szeretnének, ezért az alakuló ülésen előterjesztett programtervezetet közösen vitattuk meg és közösen eszközöltünk benn változtatásokat. Itt választottuk meg a VDÖK jegyzőjét és a médiafelelősöket is.

**2022.május 26.- Beiktatás**

Idén először másképp zajlott a beiktatási ünnepség. Nagy megtiszteltetés volt számunkra, hogy a város vezetősége és a képviselők előtt vehettük át megbízólevelünket és a város jelképes kulcsát Dr. Nemény András Polgármester úrtól.

**2022. június 1.**

Megemlékeztünk és virágokat helyeztünk el Wagner András, Szombathely rendszerváltás utáni első polgármester sírjánál, akinek köszönhető, hogy Szombathelynek van Városi Diákönkormányzata.

**2022. június 6.**

A Nemzeti összetartozás napján a Város vezetőségével közösen vettünk részt a megemlékezésen és helyeztük el koszorúnkat.

**2022. június 7.**

A VDÖK lehetőséget kapott a Falco KC által szervezett iskolaprogram keretén belül, hogy részt vehessünk egy bajnoki mérkőzésen.

**2022. június 08.**

A „Vigyázzunk együtt Szombathelyre” akció keretében csatlakoztunk a Városi Nagytakarításhoz, ahol a mi terepünk a Váci kiserdő volt.

**2022. június 10., - „Zölden suliba!”**

Ezzel a programmal is szerettük volna felhívni a figyelmet a környezettudatosságra és hogy mindenki tegye le az autót erre a napra. Célunk volt, hogy minél többen menjenek biciklivel, gyalog vagy tömegközlekedéssel iskolába. A programhoz készül egy kisebb reklámkampány, amiben a város hírességei is megszólalnak, illetve plakátokat is eljuttatunk az iskolákba. Sajnos az időjárás nem velünk volt, az esős időben nem voltak elég bátrak a diákok.

**2022. június 13.** – **Roadshow**

Az Oladi Általános iskola volt a VDÖK vendéglátója, Itt interaktív előadás keretében mutattuk be a VDÖK-öt a diákoknak. Hirdettünk egy ötletbörzét is, ahol olyan programjavaslatokat vártunk az osztályoktól, amiket meg lehetne VDÖK szinten is valósítani. A nyertes a 7. A osztály lett, ahol egy iskolacserét szeretnének megvalósítani: egy adott középiskola egy osztályával szeretnének egy tanítási napot cserélni.

**2023. július 20. – Műanyagmentes július**

Zöld programunk következő lépése volt, hogy részt vettünk a szombathelyi Piacon a műanyagmentes július keretében szervezett akcióban, hiszen egyik fontos választási programunk a zöldítés.

A Szombathely Városi Vásárcsarnok a Vasi Zöldek csoport és a VDÖK közreműködésével a piacra látogatóknak mutatták be a zöld bevásárlási lehetőségeket, továbbá vászontáskákat, és papírzacskókat osztottak, ezzel is fel akarják hívni a figyelmet a kevesebb műanyag használatára.

**2022.augusztus 20 - Kitelepülés – Szentkirályi Búcsú**

A SZMJVDÖK immáron hagyományosnak mondható kitelepülése a saját maga és munkájának bemutatására. Délelőtt az ünnepségen megkoszorúztuk Szent István szobrát, délután a civil szervezetekkel közös sátorban vártuk az érdeklődőket, és válaszoltunka kérdésekre.

**2022. augusztus 26.-28 – Savaria Történelmi Karnevál**

Terveink között szerepelt, hogy a város legrangosabb eseményén a VDÖK aktívan részt vegyen. Ezt az elképzelésünket felülmúlta az a felkérés, hogy hivatalos szerepet is kaptunk: a VDÖK vezetősége lictorként vehetett részt a Karnevál hivatalos programjaiban. Mindannyiunk számára megtiszteltetés és természetesen hatalmas élmény volt.

**2023. szeptember 9. – Roadshow**

A tavalyi évben megkezdett program folytatásaként különleges helyszínre kaptunk meghívást: a Perintparti Szó-fogadó Waldorf iskola látott minket vendégül. Utólag visszagondolva ez a VDÖK egyik legsikeresebb helyszíne volt, hiszen nemcsak egy rendkívül konstruktív és előremutató beszélgetésnek lehettünk részesei, de a diákok közül néhányan aktív tagjai lettek a VDÖK-nek, és szereplői a későbbi programoknak is.

**2023. szeptember 14 – VDÖK ülés**

Egyeztettük a korábbi programtervhez képest a változásokat, javaslatokat fogadtunk el ezekre vonatkozólag. Bemutattuk az új VDÖK tisztségviselőket.

**2023. szeptember 28 – VDÖK ülés**

Megtettük a Városi Gólyaavatóra való felkészülés első lépéseit. Döntöttünk egy diákfórum elindításáról is, ahol a saját magunk által felvetett kérdéseket vitatnánk meg. Az ülés egyik kiemelt témája volt egy tanár-diák tüntetés megszervezése.

**2023. szeptember 29 – VDÖK ülés**

Részt vettünk a Városi Diák- és Szabadidősportnapon a Fő téren. Sajnos a tervekkel ellentétben a VDÖk csapat nem állt össze, de így is rengetegen voltunk. Megtiszteltetés volt, hogy mi adhattuk át a díjakat.

**2022. október 1. – WSSZ születésnap**

Részt vettünk a Weöres Sándor Színhát 15. születsénapjára szervezett sétán.

**2022. október 5.**

Megtartottuk az első Diákfórumot, ahol a minket foglalkoztató kérdéseket vitattuk meg.

**2022. október 23. - Koszorúzás 1956 hőseinek emlékére**

Részt vettünk a városi ünnepségen és koszorút helyeztünk el a hősök emlékére.

**2023. október 28. – Tüntetés tanáraink mellett**

Tegyünk a jövőnkért! címmel szerveztünk az ADOM Diákmozgalommal közösen

**2022. november 26. – MKKSZ Fiatalok Képviselete - fórum**

A Magyar Köztisztviselők, Közalkalmazottak és Közszolgálati Dolgozók Szakszervezete Fiatalok Képviselete meghívására Oroszlányba utaztunk, ahol a rendezvénysorozat témája az önkormányzat, annak működése és a fiatalok helyzete és szerepe ebben a rendszerben. Örültünk, hogy bemutathattuk a szervezetünket, és büszkék vagyunk arra, hogy a résztvevőknek óriási meglepetést szereztünk azzal, ami itt nálunk Szombathelyen már régóta működik.

**2022. november 29. Városi Gólyaavató**

Idén végre megtarthattuk a kétszer elhalasztott X. Városi Gólyaavatót. A verseny sorsolása november 11.-n történt, a verseny témája az „*országok”* voltak, a résztvevő iskoláknak ebben a témában kellett felépíteniük a műsoraikat. A rendezvényen 12 iskola vett részt, a szokásos előfeladatok mellett a helyszínen is számos tréfás versenyszámmal nehezítettük a gólyák dolgát. Idén újdonságként meghívtuk az általános iskolák végzőseit is, hogy lehetőséget adjunk nekik a rendezvény megismerésére, sajnos ezzel egyelőre nem éltek.

A „X. Városi Gólyaavató” elnevezésű programhoz kapcsolódóan megrendelésre és kifizetésre kerültek az alábbi tételek:

* -fény- és hangtechnika
* Országos Mentőszolgálat – mozgóőrség
* rendezvénybiztosítás
* kellékek és nyeremények
* AGORA – teremhasználat rezsiköltsége
* SZMJVDÖK molinó

***Összköltség: 871 823 Ft***

**2022. december 7. VDÖK ülés**

Az ülésen kiértékeltük a Városi Gólyaavatót, ruhagyűjtési akciót szerveztünk, illetve egy Ifjúsági Fórum ötletét vitattuk meg.

**2022. december 20. –Ruhagyűjtés**

Átadtuk a FÉHE által szervezett karácsonyi ruhagyűjtési akcióhoz kapott adományt. Számunkra is elképesztő mennyiségű ruha és cipő gyűlt össze, kétszer kellett fordulnunk egy dobozos autóval.

**2023. január 18. – VDÖK ülés**

Az év első ülésén kicsit megcsappant a tagság lendülete, kevesebben voltunk a megszokottnál. Ifjúsági Fórum és EDF-hez való csatlakozás részleteinek egyeztetése.

**2023. február 7. – Wagner sétány - avatóünnepség**

Részt vettünk az emléktábla leleplezésén és a sétány névadó ünnepségén.

**2023. február 22 – VDÖK ülés**

2023. évi programterv előkészítése, tüntetés részleteinek egyeztetése.

**2023. március 1. - #nemluxustáska kampány**

Csatlakoztunk az 5 évvel ezelőtt indult kampányhoz, melynek célja olyan lányoknak és nőknek segítségnyújtás, akik számára a mindennapi higiéniai feltételek biztosítása nehézséget okoz. Nagyon sok csomag gyűlt össze, bizonyítva ezzel újból, hogy tudunk felelősségteljesen gondolkodni.

**2023. március 08**. – **VDÖK ülés**

Az őszi tüntetés után most egyedül szerveztünk tüntetést, neves felszólalókkal, ennek részleteit tárgyaltuk az ülésen. Ennek a végső egyeztetése történt meg az ülésen.

**2023. március 18. - Tüntetés az oktatásért**

A tüntetés helyszíne ismét a Fő tér volt, azonban az időjárás és a szombati nap miatt kevesebben jöttek el. Ennek ellenére sikeresnek értékeltük az újabb megmozdulást, mert mindig fontos, hogy hallassuk a szavunkat a jövőnk érdekében.

*Programjaink közül sajnos néhány nem valósult meg:*

* *a sárkányhajó verseny a diákok nyári inaktivitása miatt*
* *a csapatépítő parkerdei sütögetés pedig a szárazság miatt maradt el*
* *a Csótó Futóversenyen nem csapatszinten vettek részt a diákok*
* *a diákjogi előadás a szakértők magas anyagi igényei miatt nem jött létre..*

**2022.04.20. – Választás**

Az idei választás visszatért a korábbi hagyományokhoz – az időjárás miatt így utólag értékelve ez nem volt rossz döntés.

A választás a Városháza Nagytermében zajlott, a korábbiaktól eltérően azonban szavazni csak a választási beszédek és viták után lehetett.

Az idei választás több szempontból is rekordokat döntött.

* 24 iskola képviseltette magát elektoraival
* sok érdekldődő volt, aki nem szavazni jött, hanem a jelölteket meghallgatni.
* 7 jelölt indult, (ennél csak egyszer volt több jelölt):
  + diákpolgármester jelölt: Görcz Gergely (Waldorf), Vörös Vivien (Kereskedelemi),
  + alpolgármester jelöltek: Császár Levente (Waldorf), Németh Kitty (NLG), Porpáczy Marcell (Puskás), Pataki Gergely (Neumann), Sass Trisztán Máté (Gothard)

**A választás eredménye:**

* **Diákpolgármester: Görcz Gergely**
* **Diákalpolgármesterek. Porpáczí Marcell és Pataki Gergely**

Pataki Gergely harmadszor indult, és harmadszor is nyerte el a címet.

Imre Marcell

leköszönő diákpolgármester

Szombathely, 2023. május 15.